Integral mikrosxemalar topologiyalarini ro‘yxatdan o‘tkazish uchun talabnomalarni tuzish va topshirish qoidalari va davlat ekspertizasini o‘tkazish tartibini tasdiqlash to‘g‘risida

O‘zbekiston Respublikasi Oliy Majlisining 2001-yil 30-avgustdagi “Tovar belgilari, xizmat ko‘rsatish belgilari va tovar kelib chiqqan joy nomi to‘g‘risida”gi O‘zbekiston Respublikasi Qonunini amalga kiritish haqida”gi Qaroriga muvofiq buyuraman:
 1. “Integral mikrosxemalar topologiyalarini ro‘yxatdan o‘tkazish uchun talabnomalarni tuzish va topshirish qoidalari va davlat ekspertizasini o‘tkazish tartibi” tasdiqlansin.
 2. Ushbu buyruq O‘zbekiston Respublikasi Adliya vazirligiga davlat ro‘yxatidan o‘tkazish uchun yuborilsin.
 3. 2002-yil20-iyundagi 36-sonli buyruq o‘z kuchini yo‘qotgan deb hisoblansin.
 4. Ushbu buyruqning ijro etilishi yuzasidan nazorat qilish direktor o‘rinbosari V.V. Yermolayeva zimmasiga yuklatilsin.
 Mazkur Qoidalar O‘zbekiston Respublikasining “Integral mikrosxemalar topologiyalarini huquqiy muhofaza qilish to‘g‘risida”gi Qonuniga (bundan buyon matnda Qonun deb yuritiladi) muvofiq ishlab chiqilgan hamda integral mikrosxemalar topologiyalarini ro‘yxatdan o‘tkazish uchun talabnomalarni (bundan buyon matnda ro‘yxatdan o‘tkazish uchun talabnoma deb keltiriladi) tuzish va topshirish qoidalarini hamda davlat ekspertizasini o‘tkazish tartibini belgilaydi. 
 1. Integral mikrosxemalar topologiyalarining (bundan buyon matnda topologiya deb yuritiladi) O‘zbekiston Respublikasi Intellektual mulk agentligi tomonidan (bundan buyon matnda Agentlik deb keltiriladi) ro‘yxatdan o‘tkazilishi, ilgari tijorat maqsadlarida qo‘llanilmagan topologiyani huquqiy muhofaza qilishning asosiy sharti hisoblanadi. 
 2. Ro‘yxatdan o‘tkazish uchun talabnoma bitta topologiyaga oid bo‘lishi lozim. Bazaviy matritsaviy kristall topologiyasini ro‘yxatdan o‘tkazish uchun talabnoma bazaviy matritsaviy kristallning topologiyasiga oid va xuddi shuningdek, uning asosida amalga oshirilgan buyurtma integral mikrosxemalar topologiyasiga oid materiallardan iborat bo‘lishi mumkin. 
 3. Ro‘yxatdan o‘tkazish uchun talabnoma muallif (mualliflar), ish beruvchi yoki ularning huquqiy vorislari (bundan buyon matnda talabnoma beruvchi deb keltiriladi) tomonidan bevosita yoki ishonchli shaxs orqali Agentlikka topshiriladi. 
 4. Agar topologiyadan tijorat maqsadlarida foydalanilgan holatlar mavjud bo‘lsa, Qonunning 8-moddasiga muvofiq ro‘yxatdan o‘tkazish uchun talabnoma topologiyadan birinchi marta foydalanilgan sanadan e’tiboran ikki yildan oshmagan muddatdan kechiktirilmay topirilishi lozim. 
 5. Ro‘yxatdan o‘tkazish uchun talabnoma quyidagi hujjatlarni o‘z ichiga oladi:
 a) integral mikrosxemalar topologiyasini ro‘yxatdan o‘tkazish uchun ariza (bundan buyon matnda ro‘yxatdan o‘tkazish uchun ariza deb keltiriladi);
 b) topologiyani identifikatsiyalovchi depozitga qo‘yiladigan materiallar, shu jumladan, referat;
 v) davlat ekspertizasini o‘tkazish uchun belgilangan miqdorda patent boji to‘langanligini tasdiqlovchi yoxud patent boji to‘lashdan ozod qilish, shuningdek, uning miqdorini kamaytirish asoslarini tasdiqlovchi hujjat;
 g) ishonchli shaxs orqali talabnoma topshirilgan hollarda talabnomada qo‘shimcha ravishda ishonchli shaxs vakolatlarini tasdiqlovchi ishonchnoma mavjud bo‘lishi lozim;
 d) ilgari tijorat maqsadlarida foydalanilgan topologiyaga doir ro‘yxatdan o‘tkazish uchun talabnomada qo‘shimcha ravishda mazkur topologiyadan tijorat maqsadlarida birinchi marta foydalanish sanasini tasdiqlovchi hujjat mavjud bo‘lishi lozim.
 6. Ro‘yxatdan o‘tkazish uchun talabnoma hujjatlari ularni bevosita reproduksiya qilish imkoniyati bo‘lgan tarzda rasmiylashtirilishi lozim. 
 7. Ro‘yxatdan o‘tkazish uchun talabnoma hujjatlari A4 210 x 297 mm formatdagi pishiq, oq, tekis, yarqiramaydigan qog‘ozda bajarilishi va har bir hujjat alohida varaqdan boshlanishi lozim.
 8. Ro‘yxatdan o‘tkazish uchun talabnoma hujjatlari varaqlaridagi hoshiyalar o‘lchami quyidagidan kam bo‘lmasligi lozim, mm.:
 chapdan — 20;
 yuqoridan — 15;
 o‘ngdan va pastdan — 10.
 9. Ro‘yxatdan o‘tkazish uchun talabnoma hujjatlarining har birida ikkinchi va undan keyingi barcha varaqlar arab sonlari bilan raqamlanishi lozim.
 10. Ro‘yxatdan o‘tkazish uchun talabnoma hujjatlari qora rangli shriftda bosilishi lozim. 
 11. Ro‘yxatdan o‘tkazish uchun talabnoma hujjatlari, odatda o‘zbek yoki rus tilida taqdim etilishi lozim. Agar ro‘yxatdan o‘tkazish uchun talabnoma boshqa tilda tuzilgan bo‘lsa, u holda uning tarjimon tomonidan bajarilgan va tasdiqlangan o‘zbek yoki rus tilidagi to‘liq tarjimasi ilova qilinishi lozim.
 12. Ro‘yxatdan o‘tkazish uchun talabnoma hujjatlarining matni to‘liq va aniq bo‘lishi, bir-biridan farqlanmasligi lozim.
 13. Ro‘yxatdan o‘tkazish uchun talabnoma hujjatlaridagi imzolar imzo qo‘yuvchining familiyasi, ismi va otasi ismining bosh harflari ko‘rsatilgan holda ochib berilishi lozim.
 Yuridik shaxs nomidan qo‘yilgan imzoda uning rahbari lavozimi ko‘rsatiladi, rahbar imzosi tegishli muhr bilan tasdiqlanadi. 
 14. Ro‘yxatdan o‘tkazish uchun talabnoma hujjatidagi ism, familiya va sharifi bosh kelishikda ko‘rsatiladi. 
 15. Ro‘yxatdan o‘tkazish uchun talabnomada yuridik shaxsning to‘liq rasmiy nomi keltiriladi.
 16. Ro‘yxatdan o‘tkazish uchun ariza mazkur Qoidalar ilovasiga muvofiq TO-1 shaklda taqdim etiladi. 
 17. Agar ba’zi ma’lumotlarni tegishli grafalarda to‘liq joylashtirishning iloji bo‘lmasa, u holda ular arizaning tegishli grafasida: “davomini qo‘shimcha varaqda qarang” deb ko‘rsatilgan holda, xuddi o‘sha shaklda qo‘shimcha varaqda keltiriladi.
 18. Arizaning “ariza” so‘zi tepasidagi grafalari ariza Agentlikka kelib tushgandan keyin rekvizitlarni kiritish uchun mo‘ljallangan va talabnoma beruvchi tomonidan to‘ldirilmaydi.
 19. Topologiyani ro‘yxatdan o‘tkazish so‘ralgan 71-kod ostidagi grafada talabnoma beruvchi (talabnoma beruvchilar) to‘g‘risida ma’lumotlar keltiriladi: yuridik shaxsning rasmiy nomi (ta’sis hujjatiga muvofiq) yoki jismoniy shaxsning familiyasi, ismi (va otasining ismi, agar u bor bo‘lsa), bunda familiya ism oldida keltiriladi. Shuningdek, ushbu grafada talabnoma beruvchilarning turar joylari yoki manzillari, shu jumladan mamlakatning rasmiy nomi va to‘liq pochta manzili haqidagi ma’lumotlar ko‘rsatiladi. Topologiya mualliflari bo‘lgan talabnoma beruvchilarning turar joyi bu grafada keltirilmaydi, balki faqat arizaning ikkinchi varag‘idagi 97-kod ostidagi grafada bayon etiladi. 
 20. So‘ngra shu grafaning o‘zida, “nomiga” degan so‘zlardan keyin nomiga guvohnoma berilishi so‘ralayotgan shaxs (shaxslar) to‘g‘risida shu kabi ma’lumotlar keltiriladi. 
 21. Nomiga guvohnoma so‘ralayotgan O‘zbekiston Respublikasi korxonalari, tashkilotlari uchun OKPO kodi (agar u o‘rnatilgan bo‘lsa) ko‘rsatiladi. Agar OKPO kodi o‘rnatilmagan bo‘lsa, tegishli o‘rinda “o‘rnatilmagan” deb ko‘rsatiladi.
 22. Nomiga guvohnoma so‘ralayotgan O‘zbekiston Respublikasidan tashqarida yashovchi chet ellik yuridik shaxslar yoki jismoniy shaxslar uchun Butunjahon intellektual mulk tashkiloti (BIMT) ST.3 bo‘yicha mamlakat kodi (agar u belgilangan bo‘lsa) ko‘rsatiladi.
 23. Agar nomiga guvohnoma so‘ralayotgan shaxslar va/yoki talabnoma beruvchilar bir nechta bo‘lsa, ko‘rsatilgan ma’lumotlar ularning har biri uchun keltiriladi.
 24. Agar talabnoma beruvchi (talabnoma beruvchilar) nomiga guvohnoma so‘ralayotgan bo‘lsa, u holda nomiga guvohnoma so‘ralayotgan shaxs (shaxslar) haqidagi ma’lumotlar o‘rniga, “nomiga” degan so‘zlardan keyin “talabnoma beruvchi” (“talabnoma beruvchilar”) degan so‘zlar keltiriladi.
 25. 54-kod ostidagi grafada topologiyaning nomi keltiriladi.
 26. Keyingi grafada topologiyaning alternativ nomi (agar u bor bo‘lsa) keltiriladi.
 27. “Eng yaqin analogi haqida ma’lumotlar” grafasida talabnoma berilgan topologiyaning eng yaqin analogi haqida zaruriy bibliografik ma’lumotlar ro‘yxati keltiriladi. 
 28. Keyingi grafada topologiyadan tijorat maqsadlarida birinchi marta foydalanilganda hujjatlashtirilgan holda qayd etilgan sana va joy nomi ko‘rsatiladi. 
 29. “Ushbu topologiyadan tijorat maqsadlarida birinchi marta foydalanilgan sanaga nisbatan huquq egasi haqida ma’lumotlar” grafasida talabnoma berilgan topologiyadan tijorat maqsadlarida birinchi marta foydalanilgan sanaga nisbatan huquq egasining nomi (ismi), joylashgan manzili (turar joyi), fuqaroligi ko‘rsatiladi.
 30. “Mazkur topologiyani yaratishda foydalanilgan, muhofazaga olingan topologiyalar haqida ma’lumotlar” grafasida talabnoma berilgan topologiyani yaratishda foydalanilgan, muhofazaga olingan topologiyalar haqida zaruriy bibliografik ma’lumotlar keltiriladi.
 31. 98-kod ostidagi grafada pochta orqali tez yetkazib berish bo‘yicha odatdagi talablarni qondiradigan yozishmalar uchun manzil, xat oluvchining ismi yoki nomi, va telefon, teleks, faks raqamlari (agar ular bo‘lsa) keltiriladi.
 32. Arizaning ikkinchi varag‘idagi “Ilova qilinadigan hujjatlar ro‘yxati” grafasi ilova qilinadigan hujjatlar nusxalari va har bir nusxasidagi varaqlar soni ko‘rsatilgan holda tegishli katakchalarda “X” belgisini qo‘yib chiqish orqali to‘ldiriladi. 
 33. “Talabnoma topshirish va muhofaza hujjatini olish huquqi yuzaga kelishi uchun asos” grafasida talabnoma topshirish va guvohnoma olish uchun tegishli asos (asoslar) “X” belgisini qo‘yish bilan belgilanadi. Ko‘rsatilgan grafa guvohnoma talabnoma beruvchi (talabnoma beruvchilar) nomiga so‘ralgan holatlarda to‘ldiriladi, talabnoma beruvchilar tarkibi mualliflar tarkibi bilan bir xil bo‘lgan holatlar bundan mustasno.
 34. 72-, 97-kodlar ostidagi grafada topologiya muallifi (mualliflari) haqidagi ma’lumotlar keltiriladi: familiyasi, ismi (otasining ismi, agar bor bo‘lsa), shuningdek mamlakat nomi va uning BIMT ST.3 standarti bo‘yicha kodini o‘z ichiga olgan to‘liq turar joyi manzili.
 35. Keyingi grafada arizada ko‘rsatilgan ma’lumotlarning to‘g‘riligi va ularning depozit qilingan materiallarga mos kelishi talabnoma beruvchilar va mualliflarning imzosi bilan tasdiqlanadi. 
 36. Arizaning oxirgi “Imzo” grafasini, imzo qo‘yish sanasini ko‘rsatgan holda to‘ldirish barcha hollarda majburiydir. Ariza talabnoma beruvchi, shuningdek, nomiga guvohnoma berilishi so‘ralayotgan shaxs tomonidan (agar u talabnoma beruvchi bo‘lmasa) imzolanadi. Yuridik shaxs nomidan ariza tashkilot rahbari tomonidan uning lavozimi ko‘rsatilgan holda imzolanadi, imzo muhr bilan tasdiqlanadi.
 37. Talabnoma ishonchli shaxs orqali topshirilganda, ariza eslatib o‘tilgan ishonchli shaxs tomonidan imzolanadi.
 38. Ariza grafalaridagi imzolar imzo qo‘yuvchi familiyasi, ismi va otasi ismining bosh harflari ko‘rsatilgan holda ochib beriladi. 
 39. Imzo qo‘yishni talab qiladigan u yoki bu ma’lumotlar qo‘shimcha varaqda keltirilgan hollarda, u ham shunday tartibda imzolanadi. Talabnoma beruvchi yoki ishochli shaxsning imzosi har bir qo‘shimcha varaqda keltirilishi majburiydir.
 40. Ro‘yxatdan o‘tkazilayotgan topologiya, jumladan referat identifikatsiyasini ta’minlovchi materiallar Agentlik tomonidan depozitga qo‘yiladi.
 41. Depozitga qo‘yiladigan talabnoma materiallari quyidagilardan iborat bo‘lishi lozim: 
 topologiyaning har bir qatlamini aks ettiradigan vizual qabul qilinadigan materiallarning quyida keltirilgan turlaridan birining to‘liq to‘plami, bitta nusxada:
 a) fotoshablonlar;
 b) topologiyaga oid yig‘ma chizma yoki qatlam shaklli topologik chizmalar;
 v) integral mikrosxemada belgilangan topologiyaning har bir qatlami fotosurati;
 rasmiy byulletenda chop etish uchun mo‘ljallangan quyidagi ma’lumotlar kiritilgan referat, ikkita nusxada:
 a) integral mikrosxema topologiyasining nomi;
 b) talabnoma beruvchining nomi;
 v) topologiyasi uchun muhofaza so‘ralgan integral mikrosxemaning foydalanish sohasi, qo‘llanilishi yoki vazifasi;
 g) topologiyasi uchun muhofaza so‘ralgan integral mikrosxemani tayyorlashda qo‘llaniladigan texnologiya turi.
 Referat matnining o‘rtacha hajmi – 700 bosma belgidan iborat. 
 42. Talabnoma topshirilayotgan sanadan bir muncha ilgari tijorat maqsadlarida foydalanilgan topologiyani ro‘yxatdan o‘tkazish uchun talabnoma topshirishda talabnomaning depozitga qo‘yilgan materiallari qo‘shimcha ravishda mazkur topologiyani, undan tijorat maqsadlarida foydalanilgan paytdagi shaklini o‘z ichiga olgan to‘rtta integral mikrosxema namunasiga ega bo‘lishi, referat esa — qo‘shimcha ravishda topologiyadan tijorat maqsadlarida birinchi marta foydalanilgan sana haqida ma’lumotlarga va integral mikrosxema namunasining asosiy texnik tavsifiga ega bo‘lishi lozim. 
 43. Vizual qabul qilinadigan materiallardagi tasvirlar masshtabi 20:1dan kam bo‘lmasligi lozim. 
 44. Topologik chizmalarning grafik tasvirlari tekis oq qog‘ozda bajariladi.
 Varaqlar formati taxlangan holda 210 x 297 mm bo‘lishi lozim.
 Grafik tasvirlar bajarilgan varaq hoshiyalarining minimal o‘lchami quyidagicha, mm.:
 yuqoridan va chapdan — 20;
 o‘ngdan — 15;
 pastdan — 10.
 45. Fotosuratlardagi tasvirlar aniq-ravshan bo‘lishi lozim.
 46. Chizmalar va fotosuratlarning barcha nusxasida tasvirlarning masshtabi ko‘rsatilishi lozim.
 47. Ro‘yxatdan o‘tkazish uchun talabnoma tarkibiga kirgan integral mikrosxema namunalari zarurat tug‘ilganda ulardan topologiya har bir qatlamining vizual qabul qilinadigan tasvirini olish imkoniyati bilan bajariladi.
 48. Agar topologiya qatlamlaridan birortasida maxfiy ma’lumotlar (masalan, “nou-xau”ga oid) bo‘lsa, vizual qabul qilinadigan materiallarda ushbu qatlamning tegishli qismi (yoki butun qatlam) chiqarib olinishi va kodlangan shakldagi topologiyani identifikatsiya qiluvchi depozitga qo‘yilgan materiallar tarkibiga kiritilishi mumkin. 
 49. Talabnomaga belgilangan miqdorda patent boji to‘langanini tasdiqlaydigan hujjat, yoki patent bojini to‘lashdan ozod qilish uchun asoslarni tasdiqlovchi hujjat, tegishli iltimosnoma bilan birga ilova etiladi. 
 50. Patent boji belgilangan miqdordan kam to‘langan bo‘lsa, boj to‘langanini tasdiqlaydigan hujjatdan tashqari, boj miqdorini kamaytirish uchun asoslarni tasdiqlovchi hujjat va tegishli iltimosnoma taqdim etiladi.
 51. Ishonchli shaxs orqali topshirilgan talabnomaga ishonchli shaxsga talabnoma beruvchi tomonidan berilgan va uning vakolatlarini tasdiqlaydigan ishonchnoma, yoxud ishonchnoma nusxasi ilova etiladi. Ishonchnoma talabnoma bilan bir vaqtda taqdim etiladi. 
 52. Ishonchnomada ishonchli shaxsning vakolatlari ko‘lami belgilangan va ishonchnoma berilgan sana ko‘rsatilgan bo‘lishi lozim, aks holda u haqiqiy hisoblanmaydi. Ishonchnoma uni bergan shaxs tomonidan imzolangan bo‘lishi lozim.
 53. Ishonchnomaning amal qilish muddat uch yildan ortiq bo‘lmasligi lozim. Agar ishonchnomada ko‘rsatilgan muddat uch yildan ortiq bo‘lsa, u berilgan sanadan e’tiboran uch yil davomida haqiqiy hisoblanadi. Agar amal qilish muddati ko‘rsatilmagan bo‘lsa, ishonchnoma berilgan sanadan e’tiboran bir yil davomida haqiqiy hisoblanadi. 
 54. O‘zbekiston Respublikasidan tashqarida rasmiylashtirilgan ishonchnoma uni bergan mamlakat qonunchiligida nazarda tutilgan tartibda tuziladi. 
 55. Talabnoma muallif, ish beruvchi yoki ularning huquqiy vorisi (bundan buyon matnda talabnoma beruvchi deb yuritiladi) tomonidan bevosita Agentlikka topshiriladi yoki pochta xizmati orqali jo‘natiladi. 
 56. Talabnoma bir nechta talabnoma beruvchilar tomonidan topshirilishi mumkin. Bunda talabnoma beruvchilardan birining muhofaza hujjatini berish bo‘yicha tadbirlarda qatnashishni rad etishi qolgan talabnoma beruvchi yoki talabnoma beruvchilarning muhofaza hujjatini olish uchun kerakli xatti-harakatlarni amalga oshirishiga to‘siq bo‘lmaydi. 
 57. Talabnoma bevosita talabnoma topshiruvchi tomonidan yoxud ishonchli shaxs orqali topshirilishi mumkin.
 58. Qonunning 8-moddasiga muvofiq, agar ilgari topologiyadan tijorat maqsadlarida foydalanilgan bo‘lsa, talabnoma Agentlikka topologiya birinchi marta foydalanilgan sanadan e’tiboran ikki yildan oshmagan muddatdan kechiktirilmay topirilishi lozim. 
 59. Ro‘yxatdan o‘tkazish uchun talabnomada kerakli hujjatlarning mavjudligi va ularning belgilangan talablarga muvofiqligi Agentlik tomonidan talabnoma materiallari taqdim etilgan sanadan e’tiboran ikki oy muddatda ko‘rib chiqiladi. 
 60. Talabnomani davlat ekspertizasidan o‘tkazishda quyidagilar tekshiriladi:
 a) ro‘yxatdan o‘tkazish uchun talabnomada bo‘lishi lozim bo‘lgan hujjatlarning mavjudligi (2-§);
 b) ro‘yxatdan o‘tkazish uchun talabnoma hujjatlarining belgilangan talablarga muvofiq tarzda to‘g‘ri rasmiylashtirilgani (3-§).
 61. Mazkur Qoidalarining 60-bandida keltirib o‘tilgan talabnomani Davlat ekspertizasidan o‘tkazish natijalariga ko‘ra, Agentlik talabnoma beruvchiga talabnoma ro‘yxatga olish uchun qabul qilingani to‘g‘risida chop etish va guvohnoma berish uchun bojni to‘lash muddati ko‘rsatilgan yoki sabablari ko‘rsatilgan holda ro‘yxatga olishni rad etish to‘g‘risida bildirishnoma, yohud talabnoma hujjatlaridagi kamchiliklarni bartaraf etish uchun kiritilishi kerak bo‘lgan ma’lumotlar ko‘rsatilgan so‘rovnomani jo‘natadi. 
 62. Talabnoma beruvchi tomonidan Qonunning ikkinchi bo‘limi 8-moddasida belgilangan talablarga rioya etilmaganda, ya’ni, topologiyadan tijorat maqsadlarida birinchi marta foydalanilgan sanadan e’tiboran ro‘yxatdan o‘tkazish uchun talabnoma topshirilgunga qadar belgilangan ikki yillik muhlatga talabnoma beruvchi amal qilmaganda Agentlik talabnomani ro‘yxatdan o‘tkazish uchun qabul qilmaslik huquqiga ega. Bunda talabnoma materiallari talabnoma beruvchiga qaytarilmaydi.
 63. Agar ro‘yxatdan o‘tkazish uchun talabnoma rasmiy ekspertizasi jarayonida ro‘yxatdan o‘tkazish uchun talabnoma uning hujjatlariga qo‘yilgan talablarga rioya etilmagan holda rasmiylashtirilgani aniqlansa, talabnoma beruvchiga kamchiliklar ko‘rsatilib so‘rovnoma jo‘natiladi va etishmagan yoki tuzatilgan hujjatlarni so‘rovnoma jo‘natilgan sanadan e’tiboran uch oy ichida taqdim etish taklif qilinadi.
 64. Agar talabnoma beruvchi belgilangan muddatda so‘ralgan materiallarni yoki ularni topshirish muddatlarini uzaytirish haqidagi iltimosnomani taqdim etmasa, talabnoma chaqirib olingan deb hisoblanadi va bu haqda talabnoma beruvchiga xabar beriladi. 
 65. Topologiyani ro‘yxatdan o‘tkazish to‘g‘risida qaror qabul qilingunga qadar talabnoma beruvchi talabnoma materiallariga tuzatishlar, aniqliklar va qo‘shimchalar kiritish huquqiga ega.
 66. Agar talabnoma barcha kerakli hujjatlarni o‘z ichiga olgan, ularni tuzishda mazkur Qoidalarda belgilangan talablarga rioya etilgan bo‘lsa, va talabnomada ko‘rsatilgan taklif Qonunning 8-moddasi ikkinchi qismiga zid bo‘lmasa, u holda Agentlik topologiyani ro‘yxatdan o‘tkazish haqida qaror qabul qiladi va bu haqida talabnoma beruvchini xabardor qiladi.